送張革從道謁千乘縣田祕丞京
作者：石介
朝代：宋

paragraphs: 張生何人者，琅玕滿懷抱。
三十命未興，家貧親且老。
出門無所適，獨守西山操。
饑寒屢侵凌，仁義自充飽。
手裏璆琳枝，不換徑寸草。
足底麒麟文，不踏荒榛道。
十月客路寒，霜風鳴浩浩。
張生氣愈壯，勁髮上衝帽。
松筠凍不折，枝葉轉青好。
雪深徒三尺，麟麒不受淖。
東方有賢者，開廐納騕褭。
臨風試一鳴，應免編牛皁。